Kristian Jensen (V), 2003-12-18:
I fru Pernille Rosenkrantz-Theils begrebsverden er de ledige, vi har, personer, som sidder hjemme dag efter dag efter dag, måned efter måned efter måned, år efter år og er ledige.
Sådan er virkeligheden jo ikke.
Det, der er virkeligheden, er, at folk mister et job, er ledige i en periode, og så kommer de i gang igen.
Der er en stor omsætning i antallet af job.
Der bliver nedlagt mange tusinde job hver dag, og der bliver skabt mange tusinde job hver dag.
Desværre bliver der ikke skabt nok i øjeblikket.
Det, der er problemet, er jo, at vi har behov for at få styrket oprettelsen af nye job i den private sektor.
Men fru Pernille Rosenkrantz-Theils billede af, at ledige er nogle, der er ledige permanent og hele tiden, er jo et falsk billede.
Det var den fejl, som Socialdemokratiet også gjorde på deres hjemmeside, »Jobplanen«, hvor de påstod, at folk var arbejdsløse, men det viste sig, at to ud af tre rent faktisk var kommet i job.
Det er den der forkerte tankegang, der ligger i, at ledige bare er nogle, der er ledige år ud og år ind.
Nej, ledigheden er et problem, fordi der er nogle, der bliver hængende i ledighed, men også et problem, fordi vi har behov for at få skabt flere job, sådan at der bliver oprettet endnu flere.
Det er derfor, det er en rigtig god finanslov, som erhvervslivet får gavn af, og som borgerne dermed får gavn af, fordi der bliver skabt job.
Det er en finanslov, som gør, at der bliver flere penge til forbrug, og det betyder igen, at handelen stiger, og at produktionen stiger, og at der dermed bliver skabt flere job i den private sektor, der øger det, vi alle sammen skal leve af.
Så fru Pernille Rosenkrantz-Theil har helt ret: Det er den klokkeklare forskel på Enhedslisten og på Venstre.
Venstre ønsker at styrke den private sektor for derigennem at skabe job til glæde og gavn for danskerne, men det vil Enhedslisten ikke.
Det er bare en politisk uenighed, som vi aldrig kommer over.
For det første anerkender jeg ikke fru Pernille Rosenkrantz-Theils regnestykke om, at det giver et plus at ansætte flere i den offentlige sektor.
For det andet er sandheden den, at det, der er behov for, og det anerkendte fru Rosenkrantz-Theil også tidligere på aftenen, er, at der kommer gang i den private sektor. Det, der er behov for for at få gang i den private sektor, er, at man får skabt bedre vilkår for dansk erhvervsliv.
Når der er forsvundet arbejdspladser i Danmark, er de forsvundet i den private sektor, og derfor burde vi arbejde sammen i dette Folketing på at skabe et erhvervsklima og en mulighed for virksomhederne til at ansætte flere og skabe flere job.
Vi burde arbejde sammen om at forbedre mulighederne for virksomhederne, sådan at de kunne skabe nogle job, der gjorde, at vi igen fik flere ansatte i den private sektor.
Men det, som Enhedslisten og oppositionen har foreslået, er blot at øge byrderne, det er blot at øge belastningen, og det er at gøre det dyrere at ansætte folk.
Derfor er det ikke den rigtige vej til at nå målet.
Det, som Enhedslisten foreslår, er ikke den rigtige vej i forhold til at få flere job i den private sektor.
Vi har ikke behov for at lave en gigantisk udvidelse af den offentlige sektor.
Vi har behov for at trimme og styrke den private.